
	Παρουσίαση βιβλίου  

του Σωτήρη Π. Βαρνάβα

Διαστάσεις του Χωροχρόνου
του Σπίτι της Κύπρου

Το Σπίτι της Κύπρου και οι Εκδόσεις Γαβριηλίδης παρουσιάζουν τη Δευτέρα 23 Σεπτεμβρίου 2019 και ώρα 19:00, στο Σπίτι της Κύπρου, Ξενοφώντος 2Α στο Σύνταγμα, το βιβλίο  του Σωτήρη Π. Βαρνάβα Διαστάσεις του Χωροχρόνου.

Για το βιβλίο θα μιλήσουν ο κριτικός λογοτεχνίας κ. Αλέξης Ζήρας, ο ποιητής, Ομότιμος Καθηγητής του Πανεπιστημίου Πατρών κ. Σωκράτης Σκαρτσής και η Καθηγήτρια του Πανεπιστημίου Αθηνών κ. Έλλη Φιλοκύπρου.  Ο ποιητής Σωτήρης Βαρνάβα θα αναγνώσει ποιήματα  και θα κάνει αντιφώνηση. 
Η εκδήλωση εντάσσεται στο πρόγραμμα της Εβδομάδας Ευρωπαϊκών Πολιτισμών 2019: Η Πολυπολιτισμικότητα (23 – 28 Σεπτεμβρίου 2019) που συνδιοργανώνεται από το Δίκτυο Πολιτιστικών Ινστιτούτων της Ευρωπαϊκής Ένωσης/European Union National Institutes for Culture, EUNIC Cluster Athens, με αφορμή τον εορτασμό της Ευρωπαϊκής Ημέρας Γλωσσών.

Ο Σωτήρης Π. Βαρνάβας γεννήθηκε το 1948 στη Μηλιά Αμμοχώστου και φοίτησε στο Παγκύπριο Γυμνάσιο Λευκωσίας. Σπούδασε στο Εθνικό και Καποδιστριακό Πανεπιστήμιο Αθηνών Φυσιογνωστικές Επιστήμες και στη συνέχεια Γεωλογία. Εκπόνησε διδακτορική διατριβή στο Imperial College του Πανεπιστημίου του Λονδίνου και υπηρέτησε ως καθηγητής στο Τμήμα Γεωλογίας του Πανεπιστημίου Πατρών. Είναι μέλος της Επιτροπής της UNESCO Άνθρωπος και Βιόσφαιρα και μέλος της οργανωτικής επιτροπής του Συμποσίου Ποίησης του  Πανεπιστημίου Πατρών. Εξέδωσε τις ποιητικές συλλογές Ψήγματα Απείρου (2006), Ηχογράμματα (2008), Χρεόγραφο (2013), Γράμματα Εμπράγματα (2015) και Διαστάσεις του Χωροχρόνου (2018) από τις εκδόσεις Γαβριηλίδης. Είναι συνεπιμελητής της Ανθολογίας Κυπρίων Ποιητών (2008), εκδόσεις Ταξιδευτής. Το «Χρεόγραφο» και τα «Γράμματα Εμπράγματα» περιελήφθησαν στη βραχεία λίστα των προτεινόμενων βιβλίων για τα Κρατικά Κυπριακά Βραβεία Ποίησης 2014 και 2016 αντίστοιχα. Ποιήματά του περιλαμβάνονται σε Ελληνικές Ανθολογίες, όπως Ο Ταχυδρόμος φέρνει Γράμματα Ποιήματα, Έκδοση Ελληνικά Ταχυδρομεία (2017) και  Ξένων αιμάτων τρύγος, εκδόσεις Γαβριηλίδης (2014).

